CELEX: 32021D1361
Language: el
Date: 2021-06-30 00:00:00
Title: Απόφαση (ΕΕ) 2021/1361 της Επιτροπής της 30ής Ιουνίου 2021 με την οποία επιτρέπεται στην Ελλάδα να εφαρμόσει παράταση περιόδου που καθορίζεται στο άρθρο 10 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4650] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/17
               
            
         ΑΠΟΦΑΣΗ (ΕΕ) 2021/1361 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στην Ελλάδα να εφαρμόσει παράταση περιόδου που καθορίζεται στο άρθρο 10 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4650]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 10 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ανανέωση των πιστοποιητικών ασφάλειας που αναφέρονται στο άρθρο 10 παράγραφος 5 της οδηγίας 2004/49/ΕΚ (2), τα οποία διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (2)
                  
                  
                     Με επιστολή της 26ης Μαΐου 2021, η Ελλάδα υπέβαλε αιτιολογημένο αίτημα για την έγκριση παράτασης κατά έναν μήνα της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 10 παράγραφος 1 του κανονισμού (ΕΕ) 2021/267. Η Ελλάδα προσκόμισε πρόσθετες πληροφορίες προς υποστήριξη του αιτήματός της στις 8 και 17 Ιουνίου 2021.
                  
               
                     (3)
                  
                  
                     Σύμφωνα με τις πληροφορίες που διαβίβασε η Ελλάδα, η ανανέωση των πιστοποιητικών ασφάλειας που αναφέρονται στο άρθρο 10 παράγραφος 5 της οδηγίας 2004/49/ΕΚ ενδέχεται να παραμείνει ανέφικτη και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (4)
                  
                  
                     Μεταξύ των μέτρων αυτών, από τις 7 Νοεμβρίου 2020, η Ελλάδα έχει επιβάλει την υποχρεωτική τηλεργασία προσωπικού σε ποσοστό έως και 50 %, μέτρα για την προστασία των ευάλωτων ομάδων και υποχρέωση απομόνωσης για τα άτομα που είναι άρρωστα ή είχαν επαφές με επιβεβαιωμένα κρούσματα COVID-19.
                  
               
                     (5)
                  
                  
                     Σύμφωνα με την Ελλάδα, τα μέτρα αυτά έχουν προκαλέσει αρκετές δυσκολίες και καθυστερήσεις, ιδίως στον ελληνικό αρμόδιο οργανισμό πιστοποίησης της ασφάλειας, τα καθήκοντα του οποίου ασκούνται από τη Ρυθμιστική Αρχή Σιδηροδρόμων («ΡΑΣ»). Η εν λόγω διοικητική αρχή, η οποία, σύμφωνα με την Ελλάδα, ήδη ήταν υποστελεχωμένη συνεπεία των μέτρων πρόσληψης, επιβαρύνθηκε σημαντικά από τα εθνικά μέτρα υποχρεωτικής τηλεργασίας, τα οποία είχαν ως αποτέλεσμα τον περιορισμό της πρόσβασης του προσωπικού της στους σχετικούς διοικητικούς φακέλους, καθώς και την παράταση του χρόνου διοικητικής εξέτασης των σχετικών υποθέσεων.
                  
               
                     (6)
                  
                  
                     Επιπλέον, για να προβεί στην ανανέωση ενιαίου πιστοποιητικού ασφάλειας, ο οργανισμός πιστοποίησης της ασφάλειας πρέπει να διενεργήσει διαδικασίες όπως οι επιτόπιες επιθεωρήσεις, προκειμένου να διασφαλιστεί η αποτελεσματικότητα των διαδικασιών που προτείνονται από τη σιδηροδρομική επιχείρηση, και να αξιολογηθούν οι τροποποιήσεις που προτείνονται στις εν λόγω σιδηροδρομικές επιχειρήσεις. Τα προαναφερθέντα μέτρα που αποσκοπούν στην ανάσχεση της εξάπλωσης της νόσου COVID-19 καθιστούν δύσκολη την ολοκλήρωση των εν λόγω επιτόπιων επιθεωρήσεων.
                  
               
                     (7)
                  
                  
                     Επιπλέον, το αίτημα για την ανανέωση ενός συγκεκριμένου πιστοποιητικού ασφάλειας, το οποίο εξετάζεται επί του παρόντος από τον οργανισμό πιστοποίησης της ασφάλειας, υποβλήθηκε λίγο πριν από την ημερομηνία λήξης του. Σύμφωνα με την Ελλάδα, ενώ ο αρμόδιος οργανισμός πιστοποίησης κατέβαλε κάθε δυνατή προσπάθεια για να εκπληρώσει τις υποχρεώσεις του εντός των εφαρμοστέων προθεσμιών, η εν λόγω αρχή δεν είναι σε θέση να διεκπεραιώσει τις αναγκαίες διαδικασίες για την ανανέωση του πιστοποιητικού ασφάλειας πριν από την ημερομηνία λήξης του, λαμβανομένων υπόψη των προαναφερόμενων δυσκολιών που προκλήθηκαν από τα μέτρα που ελήφθησαν για την ανάσχεση της εξάπλωσης της νόσου COVID-19.
                  
               
                     (8)
                  
                  
                     Η περίοδος του ενός μηνός για την αιτούμενη παράταση περιορίζεται σε ό,τι είναι αναγκαίο για να δοθεί η δυνατότητα στον οργανισμό πιστοποίησης της ασφάλειας να διεκπεραιώσει τις αναγκαίες διοικητικές διατυπώσεις για την ανανέωση του εν λόγω πιστοποιητικού ασφάλειας.
                  
               
                     (9)
                  
                  
                     Σύμφωνα με τις πληροφορίες που παρασχέθηκαν από την Ελλάδα, οι πλέον πρόσφατες εκθέσεις ασφάλειας της σιδηροδρομικής επιχείρησης που υπέβαλε αίτηση για την ανανέωση του αναφερόμενου πιστοποιητικού ασφάλειας δείχνουν ότι δεν έχει καταγραφεί κανένα περιστατικό για το τμήμα της σιδηροδρομικής υποδομής στο οποίο δραστηριοποιείται η εν λόγω επιχείρηση, εκτός από μια απόπειρα αυτοκτονίας που πραγματοποιήθηκε το 2019. Επιπλέον, ο οργανισμός πιστοποίησης της ασφάλειας δεν διαπίστωσε κινδύνους ή περιπτώσεις μη συμμόρφωσης κατά τις επιθεωρήσεις και τις δραστηριότητες παρακολούθησης που διενεργήθηκαν μετά την έκδοση του πιστοποιητικού ασφάλειας. Για τους λόγους αυτούς, και δεδομένου ότι η Ελλάδα ζητά παράταση μόνο κατά έναν μήνα της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 10 παράγραφος 1 του κανονισμού (ΕΕ) 2021/267, η αιτούμενη παράταση δεν αναμένεται να οδηγήσει σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (10)
                  
                  
                     Συνεπώς, θα πρέπει να επιτραπεί στην Ελλάδα να εφαρμόσει παράταση κατά έναν μήνα της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 10 παράγραφος 1 του κανονισμού (ΕΕ) 2021/267.
                  
               
                     (11)
                  
                  
                     Η Ελλάδα συμφώνησε να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στην Ελλάδα να εφαρμόσει παράταση κατά έναν μήνα της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 10 παράγραφος 1 του κανονισμού (ΕΕ) 2021/267.
         
         
            Άρθρο 2
            Η παρούσα απόφαση απευθύνεται στην Ελληνική Δημοκρατία.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (ΕΕ L 164 της 30.4.2004, σ. 44).